google/wiki40b huggingface dataset:
Πρόεδρος της Ρουμανίας

Ο Πρόεδρος της Ρουμανίας είναι ο αρχηγός κράτους της Ρουμανίας με αυξημένο ρόλο και σημαντικές και ισχυρές αρμοδιότητες καθώς σε ένα ημιπροεδρικό σύστημα όπως αυτό της Ρουμανίας η θέση του προέδρου της δημοκρατίας κατέχει ουσιαστικές εξουσίες. Εκλέγεται άμεσα από ένα σύστημα δύο γύρων για θητεία πέντε ετών (ισχύει από το 2004, μετά από την συνταγματική αναθεώρηση του 2003). Ένα πρόσωπο μπορεί να υπηρετήσει έως δύο θητείες, κατά τη διάρκεια των οποίων δεν μπορεί να είναι μέλος οποιουδήποτε πολιτικού κόμματος.
Ο θεσμός του Προέδρου δημιουργήθηκε το 1974, όταν ο κομμουνιστής ηγέτης Νικολάε Τσαουσέσκου έδωσε περισσότερες εξουσίες στην προεδρία του Συμβουλίου της Επικρατείας, εξελίσσοντάς την σε πλήρως ανεπτυγμένη εκτελεστική προεδρία. Μετά από την ανατροπή του σοσιαλισμού στην Ρουμανία, ο θεσμός πήρε σταδιακά την μορφή που έχει σήμερα, με σημείο-σταθμό την υιοθέτηση του ισχύοντος Συντάγματος της χώρας το 1991.
Από την 21η Δεκεμβρίου 2014 Πρόεδρος είναι ο Κλάους Γιοχάνις.
Άννα της Κύπρου

Βιογραφία

Ήταν η πρώτη κόρη του Ιανού της Κύπρου και της Καρλόττας των Βουρβόνων, κόρης του Ιωάννη Α΄ κόμη του Λα Μαρς.
To 1431 μνηστεύθηκε τον Αμεδαίο, διάδοχο του Αμεδαίου Η΄ δούκα της Σαβοΐας, όμως ο νεαρός πρίγκιπας απεβίωσε 20 ημέρες μετά, 19 ετών. Το 1432 υπογράφτηκε συμβόλαιο γάμου με τον επόμενο αδελφό του Λουδοβίκο, νέο διάδοχο της Σαβοΐας και το 1434 έγινε ο γάμος στο Σαμπερύ. Λίγους μήνες μετά ο Αμεδαιος Η΄ παραιτήθηκε υπέρ του Λουδοβίκου και επίσημα το 1440, όταν εκλέχθηκε ως αντίπαπας με το όνομα Φήλιξ Ε΄. 
Ο Λουδοβίκος, που ενδιαφερόταν για την ποίηση περισσότερο από ότι για το δουκάτο, αγαπούσε την Άννα και σταδιακά την άφηνε άφηνε να χειρίζεται τις υποθέσεις του κράτους. Αυτή, από νοσταλγία για την πατρίδα της, οργάνωνε δεξιώσεις για την υποδοχή των πιο ισχυρών αρχόντων της Κύπρου. Για να εντυπωσιάσει τους επισκέπτες, διακοσμούσε τα κάστρα, οργάνωνε εορτές και πρόσφερε δώρα στους ξένους· οι αγρότες και οι ευγενείς της κομητείας του Βωντ διαμαρτυρήθηκαν για τις δαπάνες αυτές.
Τότε η Άννα, για να ανακουφιστεί από τα χρέη της, κανόνισε τον γάμο της 10ετούς κόρης της Καρλόττας με τον Λουδοβίκο (ΙΑ΄) δελφίνο της Γαλλίας. 'Ομως, όταν η προίκα της αθετήθηκε, ο Λουδοβίκος απαίτησε την υποσχεθείσα προίκα, ζήτησε νέα φρούρια και κατέλαβε αρκετά κάστρα στο Μπρέσσε και μερικές σημαντικές πόλεις του Βωντ. Το 1452 η Άννα αγόρασε τη Σινδόνη του Τορίνο από τη Ζαν ντε Σαρνύ, με αντάλλαγμα το κάστρο του Βαραμπόν. Έπειτα από χρόνια ο Πάπας Παύλος Β΄ επέτρεψε στη νύφη της Άννας, τη Γιολάντα του Βαλουά να τοποθετήσει το Ιερό Σάβανο του Χριστού στον θόλο του κάστρου του Σαμπερύ, επάνω από τον οποίο ύψωσε πύργο, ως θρησκευτικό σύμβολο.
FINA

Ιστορία

Ιδρύθηκε στις 19 Ιουλίου του 1908 στο Manchester Hotel του Λονδίνου στο Ηνωμένο Βασίλειο, με την επωνυμία «Διεθνής Ομοσπονδία Ερασιτεχνικής Κολύμβησης» (Fédération Internationale de Natation Amateur, FINA) στα τέλη των Θερινών Ολυμπιακών Αγώνων του 1908, από τις βελγική, Βρετανική, δανική, γαλλική, φινλανδική, γερμανική, ουγγρική και σουηδική ομοσπονδίες κολύμβησης της εποχής.

Οργανισμός

Το συνέδριο των μελών της FINA πραγματοποιείται κάθε τέσσερα χρόνια και συνήθως συμπίπτει με το Παγκόσμιο Πρωτάθλημα. Υπάρχουν δύο τύποι συνεδρίου, το κανονικό ή απλό συνέδριο, το γενικό και το τεχνικό. Ανώτατη αρχή της FINA είναι η Γενική Συνέλευση (General Congress). Τυχόν τεχνικά ζητήματα που αφορούν τα πέντε αθλήματα υγρού στίβου της FINA, αποφασίζονται από το Τεχνικό Συνέδριο (Technical Congress).

Λογότυπο

Το λογότυπο της ομοσπονδίας έχει εξελιχθεί με την πάροδο των ετών. Το 2008, με τη συμπλήρωση εκατό χρόνων από την ίδρυση της, παρουσιάστηκε ένα νέο λογότυπο με πέντε αστέρια. Το 2013, μία νέα εκδοχή του λογότυπου έκανε την εμφάνισή της, αυτή τη φορά με έξι αστέρια.
Τηλεόραση

Η τηλεόραση είναι σύστημα  τηλεπικοινωνίας που χρησιμεύει στη μετάδοση και λήψη κινούμενων εικόνων και ήχου εξ αποστάσεως. Aποτελεί το κυριότερο και δημοφιλέστερο Μέσο Μαζικής Επικοινωνίας και η χρήση της είναι ιδιαίτερα διαδεδομένη σε όλο τον κόσμο. Ο όρος καλύπτει ολόκληρο το φάσμα των τεχνικών χαρακτηριστικών και των δραστηριοτήτων που αφορούν τα τηλεοπτικά προγράμματα, καθώς και τη μετάδοσή τους. Συνήθως, λέγοντας "τηλεόραση" εννοούμε τη συσκευή, δηλαδή τον δέκτη, ο οποίος λαμβάνει το (τηλεοπτικό) σήμα που εκπέμπουν οι τηλεοπτικοί σταθμοί σε συγκεκριμένες συχνότητες (ή αλλιώς κανάλια) με την οθόνη που απεικονίζει το αποτέλεσμα της εκπομπής (μετατροπή του σήματος σε εικόνα και ήχο).
Ο τηλεοπτικός δέκτης λαμβάνει το τηλεοπτικό σήμα είτε ασύρματα είτε ενσύρματα. Η ασύρματη λήψη γίνεται με δύο τρόπους: Ο ένας τρόπος είναι η λήψη με κεραία στραμμένη σε κάποιο επίγειο σταθμό εκπομπής (που βρίσκεται στην κορυφή κάποιου βουνού). Ο δεύτερος τρόπος είναι η λήψη από δορυφόρο μέσω δορυφορικής κεραίας (πιάτο) και ειδικού δέκτη.
Στην ενσύρματη λήψη έχουμε την καλωδιακή τηλεόραση και τη λήψη μέσω δικτύου (IPTV). Τα τελευταία χρόνια, η ανάπτυξη της ευρυζωνικής δικτύωσης (καθώς και οι νέες τεχνικές συμπίεσης τηλεοπτικού σήματος) κατέστησε ικανή τη μετάδοση τηλεοπτικού προγράμματος μέσω Διαδικτύου.
Πρόσφατα έχει ξεκινήσει και η μετάδοση τηλεοπτικού σήματος μέσω δικτύου κινητής τηλεφωνίας (Mobile TV).

Ετυμολογία

Η λέξη είναι συνθετικό του αρχαίου ελληνικού προθέματος «τηλε-», το οποίο σημαίνει «μακριά», και της λέξης «όραση».

Αρχαιότητα

Μία από τις αρχαιότερες αναφορές στην τηλεόραση είναι και αυτή του Λουκιανού (Αληθούς Ιστορίας Α΄, παράγραφος 26). Ο συγγραφέας μίλησε για "ένα κάτοπτρο στο οποίο μπορούσε να δει κανείς όλες τις πόλεις και τα έθνη όπως είναι".
Δενδρά Αχαΐας

Γεωγραφία

Βρίσκεται χτισμένο στην ενδοχώρα του νομού, σε ορεινή τοποθεσία σε υψόμετρο περίπου 570-670 μέτρων και πιο συγκεκριμένα στην ιστορική περιοχή των Νεζερών, εγγύς του ποταμού Πείρου και πλησίον της Επαρχιακού Οδού Πατρών-Καλαβρύτων.
Βρίσκεται σε πλαγιά των νότιων απολήξεων πρόβουνων του Παναχαϊκού και οδηγεί εκεί, στο υψηλότερο επίπεδο του οικισμού, η Επαρχιακή Οδός Πάτρας-Καλαβρύτων ενώ χωμάτινος δρόμος που ξεκινάει από την πορεία προς το Νέο Κομπηγάδι οδηγεί στα χαμηλά επίπεδα του οικισμού που βρίσκεται δίπλα σε παραπόταμο του Πείρου στο ονομαζόμενο "Στενό των Νεζερών".
Απέχει μέσω του τοπικού οδικού δικτύου περίπου 37 χιλιόμετρα από την Πάτρα, 35 χιλιόμετρα από τα Καλάβρυτα, 16 χιλιόμετρα από την Χαλανδρίτσα, έδρα του Δήμου Ερυμάνθου, και σχεδόν 2 χιλιόμετρα από το Νέο Κομπηγάδι.
Σήμερα αποτελεί μικρή οικιστική θέση της Τοπικής Κοινότητας Νέου Κομπηγαδίου και κατοικείται μόνιμα από λιγοστούς κατοίκους πλέον.

Ιστορικά στοιχεία

Στην περιοχή έχουν βρεθεί απολιθώματα της Τριασίου περιόδου του Μεσοζωικού αιώνα. Η ονομασία του οικισμού είναι πιθανότατα φυτωνυμική και προέκυψε από τον πλούτο δέντρων της περιοχής.
Αναφέρεται ήδη από το 1793 σε δικαιοπρακτικό έγγραφο ως κατοικημένος τόπος. Αναφέρεται στα 1805-1806 από τον άγγλο περιηγητή W.M. Leake, ότι βρισκόταν απέναντι από το Κομπηγάδι.

Διοικητική εξέλιξη

Στις 20/04/1835 υπήχθη στον τότε Δήμο Νεζερών και στις 08/03/1841 (ΦΕΚ 5Α), με την κατάργηση του Δήμου Νεζερών, προσαρτάται στον τότε Δήμο Φαρών. Με το ΦΕΚ 256Α της 28/08/1912, και την κατάργηση των δήμων, αποσπάται από τον Δήμο Φαρών και προσαρτάται στην τότε Κοινότητα Κομπηγαδίου. Μέχρι το 1940 είχε ήδη εγκαταλειφθεί λόγω κατολίσθησης, όπως πιθανόν και ο γειτονικός οικισμός Συκιές, και ο πληθυσμός του μοιράστηκε στους γειτονικούς οικισμούς. Στις 16/10/1940 έπαψε να υφίσταται ως οικισμός.

Λοιπά στοιχεία

Στην περιφέρεια του συνοικισμού υπάρχουν οι ναοί της Μεταμορφώσεως του Σωτήρος (κοιμητηριακός) καθώς και των Αγίων Αναργύρων.
Θερινό πανεπιστήμιο (πολιτική)

Το θερινό πανεπιστήμιο (γαλλικά: université d'été) είναι η γενικότερη ονομασία η οποία δίδεται, στη Γαλλία, σε μια συγκέντρωση αγωνιστών και υπευθύνων ενός πολιτικού ή συλλογικού κινήματος για διάστημα ολίγων ημερών στα τέλη των θερινών διακοπών, γενικώς στα τέλη Αυγούστου έως τις αρχές Σεπτεμβρίου. Συχνά προσκαλούνται πανεπιστημιακοί, διανοούμενοι, ερευνητές ή και παράγοντες της αστικής κοινωνίας για σειρά διαλέξεων, συζητήσεων και επιμόρφωσης. Οι συγκεκριμένες ημερίδες έχουν ως στόχο την επιμόρφωση, την εμβάθυνση ή τον στοχασμό αναφορικά με τα σχέδια του εν λόγω κινήματος σε ένα ανεπίσημο και χαλαρότερο πλαίσιο. Για τα κόμματα, το θερινό πανεπιστήμιο σηματοδοτεί συχνά την επανέναρξη της πολιτικής χρονιάς, έπειτα από την θερινή διακοπή.
Σύμφωνα με την εφημερίδα La Croix, τα θερινά πανεπιστήμια γεννήθηκαν ως ιδέα στις Ηνωμένες Πολιτείες της Αμερικής στην διάρκεια της δεκαετία του 1870, όταν τα πανεπιστήμια αποφάσισαν να ανοίξουν τους χώρους τους κατά την διάρκεια της θερινής περιόδου, προκειμένου οι καθηγητές της πρωτοβάθμιας και δευτεροβάθμιας εκπαίδευσης να έχουν την δυνατότητα να εμβαθύνουν τις γνώσεις τους. Στη Γαλλία, η συγκεκριμένη ιδέα απέκτησε νέα διάσταση όταν στην διάρκεια της δεκαετίας του 1970 έπειτα από τα γεγονότα του Μαΐου του 68 και προκειμένου η πολιτική να βρεθεί εκ νέου στο επίκεντρο μέσω ενός διαφορετικής αντίληψης τρόπου, συγκεντρώσεις, φόρουμ και συνέδρια δημιουργήθηκαν, όπου μπορούσε να μετάσχει το σύνολο των αγωνιστών και υποστηρικτών ενός κινήματος.
Αλέξ Ντυπόν

Βιογραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Ο πρώην αυτός ποδοσφαιριστής των Ντανκέρκ και Χαζμπρούκ, κατόρθωσε να γίνει ένας αρκετά γνωστός στην Γαλλία προπονητής. Κατάφερε να οδηγήσει την Γκενιόν στην κατάκτηση του Λιγκ Καπ Γαλλίας, να βοηθήσει την Σεντάν στην πρόκριση για το Κύπελλο ΟΥΕΦΑ, κατάφερε να γλιτώσει από τον υποβιβασμό την Σταντ Λαβαλουά το 2004 καθώς και την Σταντ Μπρεστουά το 2009.
Το 2010, η Σταντ Μπρεστουά κατόρθωσε, υπό τις οδηγίες του, να επιστρέψει στην Λιγκ 1, σε μια σεζόν με το πέρας της οποίας έλαβε το Βραβείο UNFP του καλύτερου προπονητή της Λιγκ 2. Πραγματοποίησε ένα εξαιρετικό ξεκίνημα στην σεζόν με την Σταντ Μπρεστουά στην Λιγκ 1.
Στις 26 Απριλίου 2012, απολύθηκε από την θέση του λόγω ανεπιτυχών αποτελεσμάτων, μόλις πέντε αγωνιστικές πριν από την ολοκλήρωσε της σεζόν στο γαλλικό πρωτάθλημα, με τον Κορεντάν Μαρτέν να παίρνει την θέση του.
Στις 22 Ιουνίου 2012, προσλήφθηκε ως νέος προπονητής της ΑΚ Αζαξιό στην θέση του Ολιβιέ Πανταλονί. Απολύθηκε από την θέση του, λόγω ανεπιτυχών αποτελεσμάτων, στις 17 Δεκεμβρίου 2012.
Τον Ιούνιο του 2013, ο νεοεκλεγείς πρόεδρος της Σταντ Μπρεστουά, Υβόν Κερμαρέκ, ανακοίνωσε με τον πλέον επίσημο τρόπο την επιστροφή του Ντυπόν στην τεχνική ηγεσία του συλλόγου της Βρετάνης.
Προδρόμι (συνοικία της Πόλης Χρυσοχούς)

Ονομασία

Η ονομασία της συνοικίας προέρχεται από την Άγιο Ιωάννη τον Πρόδρομο.
Αδόλφος Φρειδερίκος Δ΄ του Μεκλεμβούργου-Στρέλιτς

Βιογραφία

Ήταν ο πρωτότοκος γιος του Καρόλου-Λουδοβίκου-Φρειδερίκου πρίγκιπα του Μίρο (Mirow) και της Ελισάβετ-Αλμπερτίνας των Βέττιν, κόρης του Ερνέστου-Φρειδερίκου Α΄ δούκα της Σαξονίας-Χίλντμπουρκχάουζεν.
Το 1794 απεβίωσε στο Νόιστρελιτς σε ηλικία 56 ετών, άγαμος.
Κβαντικό κενό

Στην κβαντική θεωρία το κενό δεν είναι άδειο αλλά γεμάτο από εικονικά σωματίδια,  που υλοποιούνται και εξαϋλώνονται ικανοποιώντας όμως την αρχή της απροσδιοριστίας. Στο κβαντικό κενό, λόγω των κβαντικών διακυμάνσεων,  η ενέργεια δεν είναι μηδέν αλλά κυμαίνεται γύρω από μια τιμή. Συνέπεια της ενέργειας του κενού είναι το φαινόμενο Casimir .
Μααχά

Μααχά και Δαβίδ

Ο Δαβίδ και η Μααχά έκαναν δύο παιδιά: τον Αβεσσαλώμ και την Θάμαρ, που υπήρξε θύμα βιασμού.
Ανάλυση κόστους-ωφέλειας

Η Ανάλυση κόστους-ωφέλειας (ΑΚΩ) είναι ένα σύνολο μεθόδων και διαδικασιών για την αξιολόγηση ενός έργου ή μίας επένδυσης. Περιλαμβάνει την ποσοτικοποίηση του κόστους και την εκτίμηση του κέρδους του έργου/επένδυσης.
STS-110

Κυριότερα σημεία αποστολής

Ο κύριος σκοπός της πτήσης STS-110 ήταν να συνδεθεί το τμήμα S0 με το διεθνή διαστημικό σταθμό (ISS) στην εργαστηριακή ενότητα Destiny. Το τμήμα S0 διαμορφώνει τη σπονδυλική στήλη του σταθμού και συνδέει τα τμήματα S1 και P1 που θα ακολουθήσουν στις επόμενες αποστολές STS-112 και STS-113, αντίστοιχα. Η STS-110 επίσης παρέδωσε τον κινητό μεταφορέα (αγγλ. Mobile Transporter, MT), ο οποίος είναι ένα είδος γερανός βάρους 885 κιλών που γλιστρά πάνω σε ράγες του σταθμού. Κατά τη διάρκεια της επόμενης αποστολής, της STS-111, το κινητό σύστημα βάσεων (αγγλ. Mobile Servicing System, MBS) θα τοποθετηθεί στον κινητό μεταφορέα. Στο κινητό σύστημα συντηρήσεων είναι προσαρμοσμένος ένας άλλος πολυμορφικός γερανός, ο Canadarm2 που κινείται κατά μήκος της εγκατεστημένης δομής.
Κάρλο του Κόζιμο των Μεδίκων

Βιογραφία

Ήταν νόθος γιος του Κόζιμο και μίας Κιρκάσιας υπηρέτριας, της Μανταλένας, που μάλλον είχε αγοραστεί ως σκλάβα από τη Βενετία. Είχε γαλάζια μάτια, όπως οι Κιρκάσιοι και έτσι τον ζωγράφισε ο Αντρέα Μαντένια και ο Φιλίππο Λίππι.
Ο πατέρας του τον ανάγκασε να ακολουθήσει εκκλησιαστική σταδιοδρομία. Έγινε αρχιμανδρίτης (canon) του Καθεδρικού ναού της Φλωρεντίας το 1450 και ορίστηκε πρύτανης του ναού της Σάντα Μαρία στο Μουτζέλο και στον Σαν Ντονάτο στο Καλεντσάνο. Έγινε ηγούμενος στο αβαείο του Σαν Σαλβατόρε στο Βαϊάνο, έξω από το Πράτο. Επίσης ήταν συλλέκτης φόρων για τον πάπα και πρεσβευτής του στη Φλωρεντία. Έγινε πρύτανης του Πράτο από το 1460.
Ήταν καλλιεργημένος και συλλέκτης μεταλλίων. Απεβίωσε το 1492 στη Φλωρεντία.
Ο Αντρέα Μαντένια τον έχει ζωγραφίσει ως τους ώμους με ιερατική περιβολή, το 1466. Ο Φιλίππο Λίππι τον έβαλε στην επικήδιο σκηνή του Αγ. Στεφάνου, πίσω από τον πάπα, στις Ιστορίες του Αγ. Στεφάνου και του Αγ. Ιωάννη του Βαπτιστή. Μάλλον είναι και στην Προσκύνηση των Μάγων, έργο του Μπενότσο Γκοτσιόλι στο παρεκκλήσι του παλάτσο Μέντιτσι.
Πανελλήνιο πρωτάθλημα καλαθοσφαίρισης γυναικών 1968-1969

Το πανελλήνιο πρωτάθλημα καλαθοσφαίρισης γυναικών 1969 έγινε από 18 Ιουλίου έως 20 Ιουλίου στο γήπεδο της ΧΑΝΘ. Συμμετείχαν τέσσερις ομάδες, από το πρωτάθλημα Κέντρου ο πρωταθλητής Πειραϊκός Σύνδεσμος και το Αμερικανικό Κολλέγιο Θηλέων Αθηνών, και από το πρωτάθλημα Θεσσαλονίκης ο Ηρακλής και ο Π.Α.Ο.Κ. Πρωταθλητής αναδείχθηκε ο Πειραϊκός.
Προσωποποίηση (υπολογιστές)

Με τον όρο προσωποποίηση αναφερόμαστε στη διαδικασία διαμόρφωσης του περιβάλλοντος ενός λογισμικού συστήματος ή εφαρμογών με βάση τις προσωπικές επιλογές και προτιμήσεις του χρήστη του. Για παράδειγμα, σε έναν επεξεργαστή κειμένου, η προσωποποίηση μπορεί να περιλαμβάνει τη ρύθμιση εμφάνισης με κουμπιά εργαλειοθήκης των εντολών που γνωρίζει πολύ καλά ή χρησιμοποιεί πολύ συχνά ο χρήστης του.
Ειρμός

Η λέξη ειρμός κατ΄ έννοια σημαίνει πλοκή, σύνδεση, ακολουθία σκέψεων. Συνώνυμη αυτής είναι ο συνειρμός.
Ειδικότερα όμως στη Λειτουργική και την εκκλησιαστική υμνολογία, ειρμός ονομάζεται το πρώτο τροπάριο καθεμιάς των εννέα Ωδών, οι οποίες αποτελούν τον Κανόνα. Σύμφωνα μάλιστα με τον ειρμό φέρονται να ρυθμίζονται και τα επόμενα δύο ή πέντε τροπάρια που σχηματίζουν την Ωδή.
Σημειώνεται πως όταν οι ειρμοί επαναλαμβάνονται στο τέλος της Ωδής και πάντα σε ρυθμό αργότερο τότε αποκαλούνται καταβασίες.
Αντρέου Γκουεράο

Καριέρα

Ο Αντρέου ξεκίνησε να αγωνίζεται στις ακαδημίες της Μπαρτσελόνα το 1993 και από το 2002 ως το 2005 έπαιζε για την Μπαρτσελόνα Β και την Μπαρτσελόνα Γ. Το 2005-06, φόρεσε την φανέλα της Μάλαγα Β και τον Ιούλιο του 2006 υπέγραψε στην Σπόρτινγκ Χιχόν, όπου παρέμεινε μέχρι το 2010.
Τον Ιανουάριο του 2010, αφέθηκε ελεύθερος από την Χιχόν, για να συνεχίσει στην Πολόνια Βαρσοβίας μέχρι το καλοκαίρι του 2011, παίζοντας συνολικά σε 34 αγώνες και σκοράροντας ένα γκολ.
Την σεζόν 2011-12 αγωνίστηκε στην Νέα Ζηλανδία και την Όκλαντ Σίτι και την Ντιναμό Τιφλίδας από την Γεωργία, πριν συνεχίσει στην Λέχια Γκντανσκ την επόμενη σεζόν.
Από το 2013 ως το 2015 έπαιξε σε 65 παιχνίδια με την ομάδα της Ράθινγκ Σανταντέρ και για το 2015-16 μεταγράφηκε στην αυστραλιανή Γουέστερν Σίδνεϊ Γουόντερερς.
Τον Ιούλιο του 2016, υπέγραψε στον Άρη Θεσσαλονίκης.
Παναγιώτης Χατζηγάκης

Βιογραφικά στοιχεία

Γεννήθηκε στο Περτούλι και ήταν γιος του πολιτικού Ιωάννη Χατζηγάκη, μέλους της οικογένειας Χατζηγάκη. Περάτωσε τις εγκύκλιες σπουδές του στα Ιωάννινα και ασχολήθηκε με την οικογενειακή περιουσία. Εξελέγη αρχικά δήμαρχος Αιθήκων (1883 - 1887) και εν συνεχεία, στις εκλογές του 1891, δήμαρχος Τρικκαίων. Επανεξελέγη για άλλες τέσσερις θητείες (1895 - 1899, 1899 - 1903), 1914 - 1925, 1925 - 1928) με την τρίτη να παρατείνεται κατά επτά χρόνια λόγω της εμπόλεμης κατάστασης που επικρατούσε εκείνη την εποχή. Το 1897, λόγω του ελληνοτουρκικού Πολέμου εγκατέλειψε τα Τρίκαλα και εγκαταστάθηκε προσωρινά στο Περτούλι. 
Απεβίωσε εν ενεργεία δήμαρχος και αντικαταστάθηκε από το γιο του, Χρίστο Χατζηγάκη, νικητή των εκλογών που ακολούθησαν.
Κρητικός Ύμνος

Στίχοι

Μεσ’ το αίμα βουτημένη,
με πληγαίς νωπαίς ακόμα,
απ΄ της Κρήτης τ’ άγιο χώμα,
επεταχθ’ η Λευθεριά•
κι’ αγκαλιάζοντας τη Δόξα
τη δαφνοστεφανωμένη
παίρνει δρόμους κι ανασταίνει
πολιτείαις και χωριά.
Χαιρετούν τον ερχομό της
βροντερόφωνα ντουφέκια,
κι’ αστραπαίς κι’ αστροπελέκια
χύνουν λάμψι περισσή•
και φωνή παλληκαρίσια
απ’ την Ίδη κατεβαίνει
Χαίρε, Κρήτη ανδρειωμένη,
Χαιρ’ ελεύθερο νησί.
Πολύγνωτος Βαγής

Βιογραφία

Γεννήθηκε στην Ποταμιά Θάσου και ο πατέρας του, Χατζηγεωργίου στο επίθετο, ήταν ξυλουργός. Μετανάστευσε το 1911 στη νέα Υόρκη και ασχολήθηκε με την γλυπτική. Σπούδασε στο Ινστιτούτο Καλών Τεχνών της Νέας Υόρκης και διατήρησε για δεκαετίες εργαστήρι στη Νέα Υόρκη.
Στα έργα του χρησιμοποιούσε πέτρα, τσιμέντο ξύλο και έδινε ιδιαίτερη έμφαση στις απλοϊκές γραμμές, δείγμα της σύνδεσής του με την πρωτόγονη τέχνη. Εστίαζε, κυρίως, το ενδιαφέρον του σε ανθρώπικες και ζωικές μορφές και σε συνθέσεις όπως το φεγγάρι και ο κόσμος. Έργα του εκτίθονται στο Whitney Museum of Art, στο Μουσείο Μοντέρνας Τέχνης της Νέας Υόρκης (MOMA), στην Εθνική Πινακοθήκη (Αθήνα), στο Μουσείο Καλών Τεχνών του Χιούστον, στο Δημοτικό Μουσείο Καβάλας κ.α.
Το 1958 τιμήθηκε με το Χρυσό Μετάλλιο των Audubon Artists και το 1962 με τον Χρυσό Σταυρό του Φοίνικος.
Τα τελευταία χρόνια της ζωής του κληροδότησε μεγάλος μέρος της συλλογής του στο ελληνικό κράτος. Σήμερα στην ιδιαίτερη πατρίδα του, την Ποταμιά της Θάσου, υπάρχει μουσείο που φέρει το όνομά του και που φιλοξενεί 98 έργα γλυπτικής και 15 πίνακές του.
Πέθανε στις 15 Μαρτίου 1965 στη Νέα Υόρκη και τάφηκε στην Ποταμιά Θάσου.
Something to Remember

Πληροφορίες για το album

Η Madonna συνεργάζεται και πάλι με τον παραγωγό Nellee Hooper για το τραγούδι "I Want You", στο οποίο συμμετέχει το συγκρότημα Massive Attack. Το κομμάτι αποτελεί διασκευή κλασικού τραγουδιού του Marvin Gaye και επρόκειτο να κυκλοφορήσει σαν single. Μάλιστα γυρίστηκε και βιντεοκλίπ, αλλά τα σχετικά σχέδια τελικά ναυάγησαν. 

Το  "You'll See" κυκλοφόρησε σαν το πρώτο single, ενώ το "One More Chance" έγινε single μόνο στην ευρωπαϊκή αγορά. Και στα δύο η δημιουργία και παραγωγή έγινε από τη Madonna και τον David Foster. Το βιντεοκλίπ του "You'll See" είναι συνέχεια εκείνου που γυρίστηκε για το τραγούδι "Take A Bow" του προηγούμενου album.

Οι φωτογραφίες του album ανήκουν σε μια καμπάνια του σχεδιαστή μόδας Versace (1995). H Madonna χρησιμοποίησε τις φωτογραφίες που δεν χρησιμοποιήθηκαν για την καλλιτεχνική επένδυση του album.
Γιουρβαλαντούν

Ο γιουβαρλαντούμ ή γιουρβαλαντούν ή γιουβαρλάντων είναι ποντιακός χορός της περιοχής Ακ Νταγ Ματέν της Μικράς Ασίας, η οποία σήμερα ανήκει στην επαρχία Γιοζγκάτ της Τουρκίας. Στα Τουρκικά η λέξη σημαίνει σημαίνει "κατρακύλισα". Πρόκειται για ομαδικό τελετουργικό χορό σε ημικυκλικό σχηματισμό του οποίου η φόρμα είναι ενδιάμεση μεταξύ του ποντιακού χορού κοτσαγγέλ και του χορού των γερόντων της Καππαδοκίας.
Στο γιουβαρλαντούμ οι χορευτές βρίσκονται πολύ κοντά ο ένας στον άλλο και πιάνονται από τις παλάμες, λίγο πιο κάτω από το ύψος των ώμων. Το μέτωπο του χορού είναι στραμμένο κατά το ήμισυ προς τα δεξιά. Τα βήματά του είναι δύο απλές τριάδες, ανάλογες με αυτές των ποντιακών χορών κοτσαγγέλ και τικ. Κατά την πρώτη τριάδα, γίνεται προβολή του αριστερού ποδιού προς το κέντρο του ημικυκλίου ενώ το σώμα κλίνει προς το εσωτερικό του ημικυκλίου. Η τριάδα αυτή μεταφέρει τον χορό προς τα δεξιά. Κατά τη δεύτερη τριάδα, η οποία αρχίζει με το δεξί πόδι, το σώμα ανορθώνεται. Έτσι η συνολική εντύπωση που δίνει ο χορός αυτός είναι αυτή του αργού, και ρυθμικού τελετουργικού κατρακυλίσματος προς τα εμπρός, από την οποία και προήλθε η ονομασία του.
Κρήτη Ι

Ιστορικό

Το πλοίο καθελκύστηκε στις 22 Φεβρουαρίου 1979 στην Ιαπωνία ως New Suzuran. Ολοκληρώθηκε στις 19 Μαΐου και αμέσως χρησιμοποιήθηκε μαζί με το αδερφό του πλοίο New Yukari σε μια σύνδεση μεταξύ Οτάρου και Τσουρούγκα για την Shin Nihonkai Ferry μέχρι τον Μάιο του 1996, όταν τα δύο πλοία αγοράστηκαν την ANEK Lines. Υποβλήθηκαν σε εργασίες μετασκευής με τις οποίες ενισχύθηκε η δυναμικότητα των επιβατών και μετονομονομασμένο σε Κρήτη Ι, μπήκε σε υπηρεσία το 1997, στην διαδρομή Πάτρα - Ηγουμενίτσα - Ανκόνα. Το πλοίο γύρισε στην Κρήτη αλλά λιγότερο ανταγωνιστικό σε σχέση με τα πλοία  της Superfast Ferries και των Minoan Lines, που ήταν πιο γρήγορα και πιο σύγχρονα, και στη συνέχεια αντικαταστάθηκε το 2001 στη διαδρομή Πάτρα - Ηγουμενίτσα - Ανκόνα από τα πλοία Ολύμπικ Τσάμπιον και Ελλένικ Σπίριτ. Το Κρήτη Ι στη συνέχεια πέρασε στη διαδρομή Πάτρα - Ηγουμενίτσα - Τεργέστη, και το 2002 μπήκε στην διαδρομή Πειραιάς - Ηράκλειο.
Από το 2011 και για ένα έτος σταμάτησε η υπηρεσία του πλοίου στη διαδρομή Πειραιάς - Ηράκλειο με το δίδυμο σκάφος του που χρησιμοποιείται περιστασιακά, το χειμώνα, στις συνδέσεις ανάμεσα στην Ελλάδα και την Ιταλία, κατά τη διάρκεια των περιόδων συντήρησης των άλλων πλοίων της ΑΝΕΚ . Στο τέλος του 2012, το πλοίο γύρισε στον Πειραιά.
Το καλοκαίρι του 2013 είχε ναυλωθεί από την κοινοπραξία των τουριστικών πρακτόρων της Σαρδηνίας για χρήση σε συνδέσμους από Όλμπια προς Λιβόρνο και Τσιβιταβέκια. Η υπηρεσία διακόπηκε πρόωρα λόγω μιας βλάβης ενός κινητήρα και το πλοίο επέστρεψε στην Ελλάδα για επισκευές στα μέσα Σεπτεμβρίου.
Τον Ιούλιο του 2014, το πλοίο επέστρεψε στις συνδέσεις υπηρεσίας στην Κρήτη για να αντικαταστήσει το δίδυμο Κρήτη ΙΙ μαζί με το Σοφοκλής Β μέχρι τον Οκτώβριο του 2014 λόγω βλάβης στο Κρήτη ΙΙ.

Διαδρομή

Το Κρήτη Ι εξυπηρετεί τη διαδρομή Πειραιάς - Χανιά.
Βάσια Τριφύλλη

Βιογραφία

Σπούδασε στη Δραματική Σχολή του Εθνικού Θεάτρου (1969). Η πρώτη της εμφάνιση έγινε με το θίασο των Κώστα Βουτσά - Μάρως Κοντού - Νίκου Ρίζου (1969 - 1970). Στον κινηματογράφο έκανε την πρώτη της εμφάνιση το 1970 με την ταινία Ο δασκαλάκος ήταν λεβεντιά.
Είχε συμμετοχές σε ταινίες στο πλευρό του Θανάση Βέγγου, όπως: Ο παλαβός κόσμος του Θανάση, Ο φαλακρός μαθητής κ.ά. Χάρισε τη φωνή της στη μεταγλώττιση της σειράς κινουμένων σχεδίων Μάγια η μέλισσα. Είναι, επίσης, η ελληνική φωνή της Γκλεν Κλόουζ ως Κρουέλλα Ντε Βιλ, στις ταινίες Τα 101 Σκυλιά της Δαλματίας (1996) & Τα 102 Σκυλιά της Δαλματίας (2000). Αξέχαστη θα μείνει η συμμετοχή της στους Αυθαίρετους (1989).
Έχει παρουσιάσει με αρκετά μεγάλη επιτυχία, διάφορα τηλεπαιχνίδια, με κυριότερο το Ραντεβού στα τυφλά. Έχει τιμηθεί με το έπαθλο Παναθήναια για την προσφορά της στην επιθεώρηση την περίοδο 2000 - 2002.
Είναι δημοτική σύμβουλος Αθηναίων. Συμμετείχε στον τρίτο κύκλο του Dancing with the stars όπου κατέκτησε την όγδοη θέση.